**METODOLOGIA**

**privind desfăşurarea probelor pentru examenul de obţinere a gradului**

**de medic, medic dentist/stomatolog, respectiv farmacist primar,**

**din sesiunea 21 iunie -21 iulie 2023**

Ministerul Sănătății organizează în perioada perioada 21 iunie-21 iulie 2023, sesiune de examen pentru obținerea gradului de medic, medic dentist/stomatolog respectiv farmacist primar, pentru medicii, medicii dentiști/stomatologi și farmaciștii specialiști care îndeplinesc până la data de 31 decembrie 2023, vechimea de minimum 5 ani, efectuată cu normă întreagă, în specialitatea pentru care doresc să obțină gradul profesional.

În această sesiune, examenele se vor desfășura, în centrele universitare: București, Cluj-Napoca, Craiova, Constanța, Iași, Oradea, Sibiu, Timișoara, Târgu Mureș, Arad, Brașov și Galați, în funcție de condițiile stabilite și aprobate prin arondarea candidaților pe specialități și centre universitare de examen.

Examenul de obţinere a gradului de **medic primar** sau cel de obținere a gradului de **medic dentist/stomatolog primar** constă din una sau două probe clinice şi o probă practică sau numai din probe practice, în funcţie de specialitate, conform tematicilor valabile, aprobate pentru toate specialităţile.

Tematicile de examen valabile, sunt publicate pe pagina web a Ministerului Sănătăţii, la secțiunea Specialiști, Examene și concursuri naționale, Tematici.

Examenul de obţinere a gradului de **farmacist primar** constă dintr-o probă scrisă cu 10 întrebări şi o probă practică conform tematicilor valabile, aprobate pentru aceste specialităţi.

Tematicile de examen valabile pentru aceste specialități, sunt publicate tot pe pagina web a Ministerului Sănătăţii, la secțiunea Specialiști, Examene și concursuri naționale, Tematici.

Pentru susținerea examenului, candidaţii se vor prezenta la sediul comisiei la care au fost repartizaţi, în ziua şi la ora anunţate, conform listelor afişate pe site-ul Ministerului Sănătăţii, la secțiunea: Examen primariat 21 iunie-21 iulie 2023/Președinte comisie, data, loc, ora.

Candidații repartizați la o anumită comisie vor susține toate probele examenului cu respectiva comisie.

Candidații sunt repartizați pe comisii de examen în ordine alfabetică, după numele de familie al candidatului respectiv.

Candidaţii se vor legitima cu actul de identitate în termen de valabilitate.

Acest examen de promovare în gradul profesional, se obține de medicii specialiști, medicii dentiști/stomatologi specialiști respectiv farmaciștii specialiști, ca urmare a promovării tuturor probelor examenului, susținute în prezența plenului comisiilor de examen, aprobate pentru sesiunea respectivă de examen.

Probele examenului se susțin exclusiv în limba română.

Examenul se desfăşoară în centrele universitare acreditate şi pentru specialităţile solicitate, aprobate de către Ministerul Sănătăţii prin arondarea candidaţilor pe specialităţi şi centre universitare de examen.

Comisiile de examen ale candidaţilor, sunt constituite la toate specialitățile, cu excepția specialității Medicina de familie, din: Președinte, doi membri, un membru supleant și un secretar.

Pentru specialitatea Medicina de familie, comisiile sunt alcătuite din Președinte, trei membri (membru Medicina familie, membru Pediatrie, membru Medicina internă), un membru supleant și un secretar.

Comisiile de examen sunt propuse de către instituțiile de învățământ superior medical din centrele universitare organizatoare, sunt alcătuite din formatori acreditați în domeniul specialității respective, reprezentați prin cadre didactice, angajate ale instituţiilor de învăţământ superior medical din centrele universitare organizatoare şi/sau medici primari cu doctorat în specialitatea respectivă, sunt avizate de colegiile profesionale din centrele universitare respective şi aprobate prin Ordin al ministrului sănătăţii.

Membrii supleanţi ai comisiilor de examen, vor intra ca membri cu drepturi depline în comisie, în cazul indisponibilităţii temporare a membrilor titulari ai comisiei.

Nu pot fi membri în comisia de examen persoanele care au calitatea de:

a) soţ, soţie, rudă sau afin până la gradul al IV-lea inclusiv cu oricare dintre candidaţi;

b) au relaţii cu caracter patrimonial sau interese patrimoniale cu oricare dintre candidaţi.

Situaţia de incompatibilitate poate fi sesizată de persoana în cauză, de preşedintele comisiei sau de oricare dintre candidaţi. În acest caz se iau măsuri de înlocuire a membrului respectiv cu membrul supleant desemnat, în termen de maximum 3 (trei) zile de la data sesizării.

Criteriile de examinare a candidaților, numărul subiectelor de examen, timpul de executare a acestora, expunerea cazului clinic etc, sunt stabilite de comisia de examen a specialității respective, pe baza prevederilor tematicilor de examen valabile pentru sesiunea 21 iunie-21 iulie 2023.

Formularea subiectelor de examen pe baza tematicilor aprobate, valabile pentru sesiunea curentă şi în concordanţă cu cerinţele acestora, a baremelor de corectură a probei scrise (pentru domeniul Farmacie), precum şi întreaga responsabilitate a desfăşurării probelor examenului și a evaluării candidaților, revine comisiei de examen.

După finalizarea fiecărei probe, rezultatele obținute de candidați, sunt aduse la cunoștința candidaților, prin afișare la sediul comisiei de examen.

Eventualele contestații ale candidaților, formulate în scris, pot fi depuse la sediul comisiei de examen în termen de 2 ore de la afișarea rezultatelor probei respective.

Soluționarea contestațiilor depuse de candidați este de competența comisiei de examen aprobate pentru sesiunea 21 iunie-21 iulie 2023.

Rezultatul contestațiilor se eliberează candidaților în termen de 24 de ore de la expirarea termenului de depunere a acestora, pe bază de proces verbal, sub semnătura tuturor membrilor comisiei de examen. Candidatul semnează de luare la cunoștință asupra rezultatului contestației. Rezultatul contestației constituie rezultatul final obținut de candidat la proba respectivă.

Pentru toate specialităţile pentru care se susţine examenul de obţinere a acestui grad profesional, fiecare probă în parte este eliminatorie dacă nu se obţine nota **8,00**.

Nota finală minimă de promovare a gradului profesional este **8.00**.

Toate probele examenului se vor desfășura în zilele lucrătoare, fiind exclusă susținerea acestora în zilele nelucrătoare precum şi în cele declarate libere la nivel național.

1. **PROBA SCRISĂ**

**Se susține exclusiv pentru examenul de FARMACIST primar**

Este secretă şi constă din 10 întrebări alcătuite de comisia de examen prin extragerea a 10 subiecte din tematica probei scrise.

Este eliminatorie, nota minimă de promovare este 8.00.

Candidaţii se vor prezenta pentru susţinerea probei scrise la sediul comisiei de examen, la data şi ora stabilite şi afişate odată cu listele de candidaţi, la secțiunea: Examen primariat 21 iunie-21 iulie 2023/Președinte comisie, data, loc, oră.

La intrarea în sală, candidații se vor legitima cu actul de identitate valabil, iar secretarul comisiei va nota cu această ocazie absenţii.

În cazul în care există diferenţe/erori de dactilografiere ale numelor candidaţilor între listele transmise comisiilor şi numele corect din actul de identitate, inclusiv la diacritice, candidatul va depune la comisie o copie a actului de identitate care se va ataşa cataloagelor. În catalogul definitiv candidaţii vor fi înscrişi cu numele şi prenumele corecte, cu diacritice, conform actului de identitate prezentat la intrarea în sala de examen.

Aşezarea candidaţilor se va face astfel încât să se evite aşezarea în bănci alăturate a candidaţilor rude de gradul I (soţ-soţie, fraţi, surori, etc.).

Candidaţii nu au voie să păstreze cărţi sau alte materiale informative.

Proba scrisă va fi redactată pe caiete tip, eliberate de Ministerul Sănătății.

Tragerea la sorţi a subiectelor de examen se va desfăşura în prezenţa comisiei în sală.

Preşedintele comisiei va pune într-o urnă biletele conţinând fiecare un număr corespunzător subiectelor din tematica probei scrise. Primul candidat în ordine alfabetică va extrage din urnă 10 bilete care vor fi semnate atât de candidat cât şi de preşedintele comisiei de examen, după care comisia se retrage pentru a formula 10 întrebări mai succinte din cele 10 subiecte mari extrase, a căror tratare se va putea încadra în timpul de 2 ore prevăzut pentru proba scrisă.

Secretizarea caietelor se va face de fiecare candidat în parte, prin introducerea unui bilet ce conţine datele de identificare (nume, prenume, numărul şi seria buletinului de identitate) în plicul situat în partea interioară a coperţii.

Înainte de introducerea biletului in plic, secretarul comisiei va verifica datele înscrise pe acesta, apoi va lipi plicul şi va aplica ştampila stabilită de comisie, astfel încât să cuprindă şi o porţiune din afara plicului. Totodată, preşedintele comisiei va semna buzunarul caietului astfel ştampilat.

Cele 10 subiecte stabilite de comisie vor fi dictate candidaţilor iar aceştia le vor scrie la începutul fiecărei file.

Terminarea enunţării ultimului subiect corespunde cu ora începerii probei, oră ce va fi trecută pe tablă alături de ora terminării probei.

Formularea subiectelor de examen în baza tematicilor aprobate şi în concordanţă cu cerinţele acestora, a baremurilor de corectură, precum şi întreaga responsabilitate a desfăşurării probelor examenului revine comisiei de examen.

Timpul acordat pentru proba scrisă este de 2 două ore.

In prima jumătate de oră de la începerea examenului nici un candidat sau membru al comisiei nu va părăsi sala.

In timpul probei scrise, candidaţii vor fi supravegheaţi, încălcarea disciplinei de examen duce la eliminarea din examen, comisia întocmind în acest sens un proces verbal.

Pentru proba scrisă candidaţii vor folosi numai cerneală sau pix de culoare albastră, altă culoare constituind semn distinctiv ce poate duce la identificarea candidatului, nerespectarea duce la anularea probei scrise.

In situaţii excepţionale, candidaţii pot schimba primul caiet de teză, care va fi anulat.

La sfârşitul celor două ore, caietele se strâng, se numără şi se sigilează în prezenţa întregii comisii şi a doi candidaţi care vor semna alături de comisie pe pachetul respectiv. Caietele anulate şi nefolosite se vor împacheta separat.

Secretarul comisiei va întocmi un proces verbal care va cuprinde numărul de candidaţi prezenţi, numărul absenţilor, numărul caietelor primite, folosite, anulate şi rămase nefolosite şi care va fi semnat de toţi membrii comisiei.

Pachetele sigilate cu caiete de teză vor fi păstrate într-o cameră în condiţii de securitate, unde nu vor avea acces decât membrii comisiei de corectură.

Notarea se va face de fiecare membru al comisiei pentru fiecare subiect cu note de la 1 la 10.

Deschiderea tezelor se va face la o dată ce va fi afişată din timp de comisie, pentru a da posibilitatea candidaţilor care doresc să participe la aceasta operaţiune.

Rezultatele obținute de candidați vor fi afișate la sediul comisiei de examen.

După afişarea rezultatelor probei scrise, comisia va aştepta timp de 2 ore eventualele contestaţii, la care va răspunde în scris candidatului prin reverificarea tezei în termen de 24 de ore. Candidatul va semna de luare la cunoştinţă.

Apoi, secretarul comisiei va întocmi catalogul probei scrise cu notele obţinute de fiecare candidat şi media rezultată din aceste note.

1. **PROBELE CLINICE**

**Pentru toate specialităţile la care se susțin examenele**

**Numărul probelor clinice de susținut, pentru fiecare specialitate, este prevăzut în tematica specialităţii respective.**

Candidaţii se vor prezenta pentru susţinerea probei clinice la sediul comisiei de examen, la data şi ora stabilite şi afişate pe pagina web a Ministerului Sănătății.

Aceștia se vor legitima cu actul de identitate valabil, iar secretarul comisiei va nota cu această ocazie absenţii. În cazul în care există diferenţe/erori de dactilografiere ale numelor candidaţilor între listele transmise comisiilor şi numele corect din actul de identitate, inclusiv la diacritice, candidatul va depune la comisie o copie a actului de identitate care se va ataşa cataloagelor.

În catalogul definitiv candidaţii vor fi înscrişi cu numele şi prenumele corecte, cu diacritice, conform actului de identitate prezentat la intrarea în sala de examen.

Comisiile de examen vor stabili seriile de examen ale candidaților prin tragere la sorţi.

Pe baza acestora se va întocmi un tabel al zilelor cu seriile respective ce se va afişa la sediul comisiilor.

Proba clinică se va desfăşura într-o clinică de profil, ţinând cont ca nici unul din candidaţi să nu-şi fi desfăşurat activitatea în clinica respectivă în ultimele 30 de zile, caz în care se vor prezenta cazuri nou internate.

Candidaţii din seria zilei respective vor fi izolaţi într-o cameră, sub supravegherea secretarului, timp în care comisia va alege pacienții pentru cazurile clinice, de preferinţă dintre cei nou internaţi, pe care îi examinează, le fixează diagnosticul si întocmeşte pentru fiecare un buletin care cuprinde numele bolnavului, numărul patului şi diagnosticul complet stabilit de comisie şi semnat de toţi membrii acesteia.

La alegerea bolnavilor se va avea în vedere ca diagnosticul să corespundă tematicii publicate.

Numele acestor pacienți vor fi scrise pe câte un bileţel, iar candidaţii în serie de câte doi vor extrage din urnă, în faţa comisiei, biletul de examen, ce va fi semnat de preşedintele comisiei şi de candidat.

După aceasta, candidatul însoţit de cel puţin doi membri ai comisiei este condus la patul pacientului indicat pe bilet, pentru examinare, care va dura 20 de minute.

In timpul examinării, candidaţii pot solicita comisiei rezultatele examenelor paraclinice efectuate pacientului, necesare pentru stabilirea diagnosticului.

După examinarea pacientului, candidatul este condus într-o cameră de meditaţie unde va avea la dispoziţie 20 de minute pentru pregătirea expunerii.

Înainte de expunerea cazului, candidatul va scrie pe un bilet diagnosticul pacientului examinat, bilet pe care îl va semna împreuna cu preşedintele comisiei de examinare.

După aceasta, candidatul face expunerea clinică a cazului, timp în care nu va fi întrerupt. Expunerea durează 20 de minute.

La sfârşitul expunerii, preşedintele arată candidatului buletinul cu diagnosticul comisiei pentru a lua cunoştinţă.

Tot timpul cat durează proba clinică, foaia de observaţie a pacientului respectiv, se reţine de către preşedintele comisiei.

Formularea subiectelor acestor probe de examen, pe baza tematicilor valabile şi în concordanţă cu cerinţele acestora, criteriile de notare aplicabile pentru probele clinice, precum şi întreaga responsabilitate a desfăşurării probelor examenului revine comisiei de examen.

Notarea se face de fiecare membru al comisiei cu note de la 1 la 10. Nota finală a probei va fi egală cu media celor trei note primite de candidat de la cei trei membri ai comisiei şi va fi comunicată candidaţilor la sfârşitul examenului din ziua respectivă.

Eventualele contestaţii se pot adresa în scris comisiei de examen, timp de 2 ore de la anunţarea notei de la proba clinică respectivă, comisia având obligaţia de a răspunde candidatului în scris, în termen de 24 de ore. Candidatul va semna de luare la cunoştinţă.

Pentru a fi declarat promovat, candidatul trebuie să obţină la fiecare probă clinică în parte minim nota 8 (opt).

**III. PROBA PRACTICĂ**

**Pentru toate specialităţile la care se susțin examenele**

Se desfăşoară potrivit celor menţionate în tematica specialităţii respective şi conform criteriilor stabilite de fiecare comisie în funcţie de specialitate, în ceea ce privește numărul de subiecte, timpul de executare a acestora, expunerea etc.

Formularea subiectelor acestei probe de examen, pe baza tematicilor aprobate şi în concordanţă cu cerinţele acestora, criteriile de notare aplicabile, precum şi întreaga responsabilitate a desfăşurării probei practice a examenului, revine comisiei de examen.

Notarea se face de fiecare membru al comisiei cu note de la 1 la 10. Nota finală a probei va fi egală cu media celor trei note primite de candidat de la cei trei membri ai comisiei şi va fi comunicată candidaţilor la sfârşitul examenului din ziua respectivă.

Eventualele contestaţii se pot adresa în scris comisiei de examen, timp de 2 ore de la anunţarea notei de la proba practică, comisia având obligaţia de a răspunde candidatului în scris, în termen de 24 de ore. Candidatul va semna de luare la cunoştinţă.

Pentru a fi declarat promovat, candidatul trebuie să obţină la proba practică minim nota 8 (opt).

**\* \* \***

La sfârşitul susţinerii tuturor probelor prevăzute în tematica de examen, secretarul comisiei va întocmi catalogul definitiv pe baza cataloagelor pentru fiecare probă.

Catalogul definitiv se întocmeşte **în ordinea descrescătoare a mediilor**, candidaţii respinşi şi cei absenţi sunt incluși în catalog, nominal, după candidații promovaţi, cu menţiunea respins respectiv absent, consemnate la rubrica medie generală.

Media generală (nota finală) obținută de candidat, se calculează cu două zecimale şi reprezintă media notelor obţinute de candidat la fiecare probă a examenului. (Suma notelor fiind împarţită la numărul probelor).

**Fiecare probă în parte este eliminatorie dacă nu se obţine nota 8,00.**

**Media finală minimă de promovare la examenul de medic, medic dentist, respectiv farmacist primar, este 8.00**

**\***

**\* \***

După finalizarea tuturor activităților, pentru centrul universitar Bucureşti, secretarul comisiei va preda Direcției politici de resurse umane în sănătate, până la data de **04.08.2023**, din Str. Cristian Popișteanu nr. 1-3 sector 1 Bucuresti, următoarele:

* catalogul definitiv cu semnăturile olografe şi parafele membrilor comisiei, precum şi cu ştampila clinicii;
* cataloagele pentru fiecare probă;
* procesul verbal referitor la modul de desfăşurare a examenului cu semnături şi ştampila clinicii;
* caietele de teză (pentru specialitățile farmaceutice);

Pentru celelalte centre universitare, secretarii comisiilor vor preda aceleaşi documente Direcţiilor de sănătate publică judeţene din centrele universitare de examen, până la aceeaşi dată.

Direcţia de Sănătate Publică va transmite respectivele documente Ministerului Sănătății, pe adresa Direcției politici de resurse umane în sănătate, din Str. Cristian Popișteanu nr. 1-3 sector 1 Bucuresti, **în cel mult 5 zile lucrătoare**, cu excepţia caietelor de teză pentru specialitățile farmaceutice, care se vor păstra în arhiva acestor instituţii.

ooooo 000 ooooo